

**Program kontinuálneho vzdelávania**

**Finančná gramotnosť v predprimárnom vzdelávaní**

Mgr. Kamila Jandzíková, PhD.

generálna riaditeľka

Metodicko-pedagogické centrum, Bratislava

**Názov vzdelávacieho programu: Finančná gramotnosť v predprimárnom vzdelávaní**

**Zdôvodnenie vzdelávacieho programu:**

Finančnú gramotnosť vymedzuje Národný štandard finančnej gramotnosti (ďalej NŠFG) <https://www.minedu.sk/data/att/6152.pdf>, ako *schopnosť využívať poznatky, zručnosti a skúsenosti na efektívne riadenie vlastných finančných zdrojov* *s cieľom zaistiť celoživotné finančné zabezpečenie seba a svojej domácnosti*. Strategický zámer vlády SR, deklarovaný v NŠFG, definuje hlavné spôsoby, ktorými sa dosiahne požadovaný stav riadenia vlastných financií. Hlavným zámerom stratégie je realizovať vzdelávanie pre viaceré vekové kategórie detí, mládeže, ale aj dospelých, s dôrazom na rozvoj poznatkov, zručností a vedomostí v oblasti finančného vzdelávania a manažmentu osobných financií. Prvým podnetom na vytvorenie vzdelávacieho programu Finančná gramotnosť v predprimárnom vzdelávaní bola neexistencia finančného vzdelávania pre kategóriu *učiteľ*, podkategóriu *učiteľ pre predprimárne vzdelávanie*. Kontinuálne s častým neadekvátnym spracovaním vlastných financií u učiteľov vzniká požiadavka v **Pedagogicko-organizačných pokynoch na šk. rok 2016/2017** *v časti 1.5.16. Finančná gramotnosť, v bode 4. (*<http://www.minedu.sk/data/att/9841.pdf>), na implementovanie  rozvíjania finančnej gramotnosti na elementárnej úrovni už v predškolskom veku dieťaťa.

Aktuálny platný kurikulárny dokument pre materské školy Štátny vzdelávací program pre predprimárne vzdelávanie v materských školách (ďalej ŠVP, 2016) explicitne nevymedzuje konkrétne vzdelávacie štandardy v oblasti finančnej gramotnosti. Napriek tomu ponúka možnosť realizovať aktivity, ktoré budú veku primerané a vhodné na ich využívanie v podmienkach materskej školy a zároveň budú zárodkom pre rozvoj finančnej gramotnosti budúcej generácie.

Zámerom programu Finančná gramotnosť v predprimárnom vzdelávaní je rozvíjať aktuálne kompetencie pedagogických zamestnancov materských škôl v oblasti riadenia vlastných financií. Program sa ďalej zaoberá  konkrétnymi metodickými postupmi a ukážkami vzdelávacích aktivít, ktoré sú zamerané na položenie základov rozvíjania finančnej gramotnosti u detí predškolského veku s rešpektovaním ich vekových a individuálnych osobitostí.

**Druh kontinuálneho vzdelávania:** aktualizačné vzdelávanie

**Forma kontinuálneho vzdelávania:** kombinovaná (prezenčná a dištančná forma)

**Ciele vzdelávacieho programu:**

**Hlavný cieľ:**

Aktualizovať profesijné kompetencie učiteľov pre predprimárne vzdelávanie v oblasti finančnej gramotnosti zameranej na uplatňovanie primeraných spôsobov implementovania finančnej gramotnosti do výchovy a vzdelávania v materských školách.

**Špecifické ciele:**

* Poznať NŠFG, jeho význam a možnosti implementácie na jednotlivé stupne škôl s dôrazom na materskú školu.
* Prehlbovať schopnosť aplikovať získané poznatky a zručnosti z finančnej oblasti   
  do predprimárneho vzdelávania, s rešpektovaním individuálnych a vekových osobitostí detí predškolského veku.
* Aktualizovať zručnosť vyvodzovať konkrétne ciele vyplývajúce zo vzdelávacích štandardov Štátneho vzdelávacieho programu pre predprimárne vzdelávanie v materských školách v oblasti finančnej gramotnosti.
* Rozšíriť kompetencie o zručnosť využívať rôzne organizačné formy s témou rozvíjania finančnej gramotnosti.
* Rozšíriť kompetencie o zručnosť vedieť naplánovať vzdelávacie aktivity z oblasti finančnej gramotnosti do výchovno-vzdelávacej činnosti v materskej škole.

**Obsah vzdelávacieho programu:**

|  |  |  |
| --- | --- | --- |
| **Témy** | **Forma** | **Rozsah v hod.** |
| * Úvod do problematiky – oboznámenie učiteľov s NŠFG a jeho prepojením na školské vzdelávacie programy vo všetkých stupňoch škôl, s dôrazom na štátny a školský vzdelávací program materskej školy (prednáška, diskusné metódy). | prezenčná | 3 |
| * Kurikulárne dokumenty materskej školy a ich vzťah k rozvíjaniu finančnej gramotnosti detí predškolského veku. | prezenčná | 1 |
| * Vzdelávacie štandardy viažuce sa na finančnú gramotnosť, stanovovanie konkrétnych cieľov, ktoré vychádzajú zo vzdelávacích štandardov niektorých vzdelávacích oblastí – Napr. Človek a svet práce, Matematika a práca s informáciami, Človek a spoločnosť (prednáška, aktivity, diskusia). | prezenčná | 9 |
| **Výstup z dištančnej formy:**  Spracované námety na využitie rôznych organizačných foriem k implementácií finančnej gramotnosti do výchovno-vzdelávacej činnosti v materskej škole. Odovzdať v elektronickej forme, v textovom editore v rozsahu cca 1 - 2 normostrany, formát A 4. | dištančná | 2 |
| * Námety na využitie rôznych organizačných foriem k implementácií finančnej gramotnosti do výchovno-vzdelávacej činnosti v materskej škole (prezentovanie výstupov z dištančnej časti). | prezenčná | 2 |
| * Námety na konkrétne vzdelávacie aktivity, v ktorých budú zakomponované základy finančnej gramotnosti s dôrazom na vekové a individuálne osobitosti detí predškolského veku.   (aktivity, hry, dištančné zadanie). | prezenčná | 5 |
| **Výstup z dištančnej formy:**  Spracované návrhy na konkrétne vzdelávacie aktivity, v ktorých budú zakomponované základy finančnej gramotnosti s dôrazom na vekové a individuálne osobitosti detí predškolského veku. Ciele aktivít budú vychádzať zo vzdelávacích štandardov ŠVP (2016). Odovzdať v elektronickej forme, v textovom editore v rozsahu cca 3 - 4 normostrany, formát A 4. | dištančná | 8 |
| **Spolu** | **P/D** | **20/10** |
| **Spolu celkom** |  | **30** |

**Profil absolventa:**

Absolvent vzdelávacieho programu:

* vie vysvetliť význam NŠFG a opísať možnosti jeho implementácie na jednotlivé stupne škôl s dôrazom na materskú školu;
* vie aplikovať získané poznatky a zručnosti z finančnej oblasti do predprimárneho vzdelávania, v materských školách;
* vyvodzuje konkrétne výchovno-vzdelávacie ciele vyplývajúce zo vzdelávacích štandardov niektorých vzdelávacích oblastí ŠVP (2016) v oblasti finančnej gramotnosti;
* navrhuje spôsoby využitia rôznych organizačných foriem denných činností s obsahom rozvíjania finančnej gramotnosti;
* plánuje a realizuje vzdelávacie aktivity z oblasti finančnej gramotnosti do výchovno-vzdelávacej činnosti v materskej škole s dôrazom na výkonové a individuálne osobitosti detí predškolského veku.

**Rozsah vzdelávacieho programu:**

Celkom **30 hodín**, z toho 20 hodín prezenčnou formou a 10 hodín dištančnou formou.

**Trvanie vzdelávacieho programu:**

Maximálne 10 mesiacov od začiatku vzdelávania.

**Bližšie určená kategória, podkategória pedagogických zamestnancov, kariérový stupeň, kariérová pozícia:**

**Kategória pedagogických zamestnancov:**

* učiteľ

**Podkategória pedagogických zamestnancov:**

* učiteľ pre predprimárne vzdelávanie (učiteľ materskej školy),
* učiteľ pre kontinuálne vzdelávanie.

**Kariérový stupeň:**

* samostatný pedagogický zamestnanec,
* pedagogický zamestnanec s prvou atestáciou,
* pedagogický zamestnanec s druhou atestáciou.

**Kariérová pozícia: -**

**Vyučovací predmet: -**

**Podmienky pre zaradenie uchádzačov:**

Program kontinuálneho vzdelávania je určený pre učiteľa pre predprimárne vzdelávanie a pre učiteľa pre kontinuálne vzdelávanie, ktorý spĺňa kvalifikačný predpoklad vzdelania v súlade s vyhláškou MŠ SR č. 437/2009 Z. z. v znení neskorších predpisov a ktorý má absolvovaných **aspoň šesť mesiacov** pedagogickej činnosti (§ 35 ods. 9 zákona č. 317/2009 Z. z. v znení neskorších predpisov).

Podmienkou na zaradenie učiteľa pre kontinuálne vzdelávanie je, že sa zaoberá problematikou predprimárneho vzdelávania.

**Spôsob prihlasovania:**

Na vzdelávanie bude zaradený pedagogický zamestnanec patriaci do cieľovej skupiny, ktorý o to požiada formou písomnej prihlášky.

**Spôsob preukázania k cieľovej skupine:**

Riaditeľ školy v prihláške svojim podpisom potvrdzuje zaradenie pedagogického zamestnanca do kategórie, podkategórie a kariérového stupňa. Riaditeľovi školy potvrdzuje údaje v prihláške zriaďovateľ. Ak riaditeľ školy nepotvrdí zaradenie pedagogického zamestnanca do kategórie, podkategórie, posúdi poskytovateľ oprávnenie na zaradenie pedagogického zamestnanca na základe príslušných dokumentov, ktoré pedagogický zamestnanec predloží poskytovateľovi.

**Spôsob ukončovania:**

Vzdelávací program sa ukončuje záverečnou prezentáciou pred lektorom a ostatnými účastníkmi vzdelávania.

**Požiadavky na ukončovanie vzdelávania:**

1. Absolvovanie min. 80% prezenčného vzdelávania, doložené podpisom na prezenčných listinách.
2. Vypracovanie a odovzdanie dvoch zadaných úloh dištančnej formy vzdelávania.
3. Záverečná prezentácia, ktorej obsahom je opis priebehu vzdelávacích aktivít v oblasti finančnej gramotnosti, uplatnených v materskej škole. Ciele vzdelávacích aktivít sú vyvodené   
   zo ŠVP (2016), metódy, formy a prostriedky výchovno-vzdelávacej činnosti sú primerané vekovým a individuálnym osobitostiam detí predškolského veku. Prezentácia bude spracovaná v elektronickej podobe formou prezentačného softvéru, v rozsahu minimálne 6 snímok.

**Personálne zabezpečenie vzdelávacieho programu:**

**Garant: PaedDr. Eva Pupíková –** učiteľ pre kontinuálne pre predprimárne vzdelávanie s druhou atestáciou,Metodicko-pedagogické centrum, regionálne pracovisko, Ulica kozmonautov 5, Nitra.

Garant spĺňa kvalifikačný predpoklad v súlade s § 43 ods. 4 a 5 zákona č. 317/2009 Z. z. v znení neskorších predpisov.

**Lektori:**

* učitelia pre kontinuálne vzdelávanie pôsobiaci v oblasti predprimárneho vzdelávania;
* učitelia pre kontinuálne vzdelávanie pôsobiaci v oblasti finančného a ekonomického vzdelávania;
* učitelia pre predprimárne vzdelávanie s lektorskými skúsenosťami zaoberajúci sa danou problematikou,
* vysokoškolskí učitelia zaoberajúci sa problematikou predprimárneho vzdelávania.

Lektori spĺňajú podmienky čl. 2 bodu 12 Smernice 18/2009-R.

**Finančné, materiálne zabezpečenie:**

Náklady spojené so vzdelávaním budú financované z prostriedkov rozpočtu Metodicko-pedagogického centra. Cestovné náhrady účastníka vzdelávania hradí vysielajúca organizácia, resp. účastník sám.

**Technické a informačné zabezpečenie:**

Notebook s pripojením na internet, dataprojektor.

Prezentačné vybavenie (tabuľa, flipchartový papier, fixky). K implementácii finančnej gramotnosti do jednotlivých vzdelávacích oblastí budú využívané metodické príručky vydané Štátnym pedagogickým ústavom:

1. Ministerstvo školstva, vedy, výskumu a športu Slovenskej republiky, Ministerstvo financií Slovenskej republiky. *Národný štandard finančnej gramotnosti verzia 1.1* [**https://www.minedu.sk/data/att/6152.pdf**](https://www.minedu.sk/data/att/6152.pdf)
2. *Štátny vzdelávací program pre predprimárne vzdelávanie v materských školách*

[**http://www.statpedu.sk/sites/default/files/dokumenty/vzdelavacie-aktivity/financna\_gramotnost\_1.pdf**](http://www.statpedu.sk/sites/default/files/dokumenty/vzdelavacie-aktivity/financna_gramotnost_1.pdf)

1. Šimčíková, E. 2016. *Matematika a práca s informáciami. Metodická príručka k vzdelávacej oblasti štátneho vzdelávacieho programu pre predprimárne vzdelávanie* *v materských školách.* Bratislava: ŠPU, 2016*. ISBN* 978 –80–8118–176 –4
2. Žoldošová, K. 2016. *Človek a svet práce. Metodická príručka k vzdelávacej oblasti štátneho vzdelávacieho programu pre predprimárne vzdelávanie v materských školách*. Bratislava: ŠPU, 2016*. ISBN* 978 –0 8118 –174–0

**Návrh počtu kreditov:**

**Spolu 8 kreditov,** z toho 6 kreditov za rozsah vzdelávania a 2 kredity za spôsob ukončenia vzdelávania.